
הכנסת העשרים
מושב רביעי
<פרוטוקול מס' 898>
מישיבת ועדת הכספים
יום ראשון, י"ג בטבת התשע"ח (31 בדצמבר 2017), שעה 9:30
<סדר היום:>
<אישור השקעת המדינה בחברת פארק אריאל שרון בע"מ בהתאם לסעיף 10 לחוק החברות הממשלתיות, התשל"ה-1975>
נכחו:

<חברי הוועדה:> 
משה גפני – היו"ר
מיקי לוי

עודד פורר

מיקי רוזנטל

<מוזמנים:> 
	מנהל אגף תכנון ומדיניות, משרד הקליטה 
	–
	אופיר להב

	יועצת למנכ"ל, משרד האוצר 
	–
	נירית איבי

	סמנכ"ל משאבי טבע, איכות הסביבה 
	–
	אלון זסק

	ראש אגף תקציבים, איכות הסביבה 
	–
	שירלי שריקי

	רפרנט, רשות החברות הממשלתיות 
	–
	כפיר קניאל

	יועמ"ש ומ"מ מנכ"ל, פארק אריאל שרון 
	–
	מיכל זליכה

	מ"מ חשבת, פארק אריאל שרון 
	–
	אריאלה טוקר

	מת"ל, כנסת 19 
	–
	יפת צדקה

	מוזמן/ת
	–
	אליאנה רובנוביץ

	מוזמן/ת
	–
	חיה  עזו 

	שדלן/ית
	–
	מלכיאל בלס


<ייעוץ משפטי: >
שגית אפיק
שיר שפר
<מנהל/ת הוועדה:>
טמיר כהן
<רישום פרלמנטרי:>
הדס צנוירט
<אישור השקעת המדינה בחברת פארק אריאל שרון בע"מ בהתאם לסעיף 10 לחוק החברות הממשלתיות, התשל"ה-1975>
<היו"ר משה גפני:>
בוקר טוב, אני מתכבד לפתוח את ישיבת ועדת הכספים. על סדר-היום: אישור השקעת המדינה בחברת פארק אריאל שרון בע"מ בהתאם לסעיף 10 לחוק החברות הממשלתיות, התשל"ה-1975. בבקשה.
<כפיר קניאל:>
שלום, אני רפרנט בינוי וסביבה ברשות החברות הממשלתיות. מדובר בהשקעת בעלים של 40 מיליון ש"ח בחברה. מדובר בצורך שעלה, עד שתוסדר טכניקת ההתקשרות הקבועה בין המשרד להגנת הסביבה לחברת פארק אריאל שרון, עד שבעצם יוסדר אופן ההתקשרות הקבוע, האם כזרוע ביצוע ואם באופן אחר - עד אז נדרשים 40 מיליון שקל כדי לממן את התקציב השוטף במימון לפרויקטים שהוצגו בעבר. תקציב שוטף – הכוונה משכורות, תחזוקה שוטפת של הפארק.

<היו"ר משה גפני:>
תודה. המשרד להגנת הסביבה.

<אלון זסק:>
בוקר טוב. אלון זסק. סמנכ"ל משאבי טבע במשרד. התשלום הוא אמור לממן גם את התקצוב השוטף, שעומד בערך על כ-25 מיליון שקל לשנה, וגם פרויקטים שנמצאים היום כבר באמצע או לקראת סוף העבודה, כמו מערך הכניסה או כל מיני פרויקטים אחרים, שכבר היו ונמצאים בעבודה. התוכנית הגדולה, הרב-שנתית, כמובן, לא חלק מהנושא הזה – עד אז נסיים את ההסדרים, ונראה איך אנחנו מעבירים.

<היו"ר משה גפני:>
תודה רבה. בבקשה.

<מיקי לוי (יש עתיד):>
אני וחבריי נוטים להצביע נגד. אני קצת חיטטתי בעבר של החברה. הפארק הזה, אני חייב לומר, הוא מאוד יקר. הוא ריאה ירוקה בסביבה שם, אבל המנכ"לית נעצרה, וכששוחררה למעצר בית – לא רוצה לומר את שמה- - -

<היו"ר משה גפני:>
ידוע. זה התפרסם בתקשורת.

<מיקי לוי (יש עתיד):>
שרון רז, החשודה בעבירות שוחד ושחיתות ו-, אז איך אנחנו מעבירים כספים עכשיו לחברת פארק אריאל שרון? מי תוקע כף לידינו, שהכספים הציבוריים האלה לא ילכו לאבדון?
<מיקי רוזנטל (המחנה הציוני):>
כמובן חשוב לנו הפרויקט והפארק הוא מבורך. השאלה, מה מצב החקירה שם של המנכ"לית?

<מיקי לוי (יש עתיד):>
היא תיגע בכספים?

<היו"ר משה גפני:>
אבקש שתענו על שאלות חברי הכנסת. אני רק רוצה לדעת, אם יש חקירה על משהו- - -

<מיקי רוזנטל (המחנה הציוני):>
לא שחיתות אישית; זה על שחיתות בתוך הרשות הממשלתית. 

<היו"ר משה גפני:>
שאלה של שני חברי הכנסת. אני מבקש תשובה. הפארק, לפי דעתם, כפי שהם אמרו, הוא חשוב. אבל מכיוון שהתפרסם שיש שם מעצרים וחקירות משטרה, איפה עומדים הדברים היום?
<אלון זסק:>
אתחיל, ואחר כך אלי נציגי הפארק יוסיפו. מן הסתם, אני לא יכול וגם לא יודע דבר על חקירת משטרה. 
<היו"ר משה גפני:>
מה זה לא יודע? קראנו בעיתונים.
<מיכל זלכה:>
אני יודע כמוכם בנושא הזה. מעבר לזה, מה שקרה הוא שגם השר וגם מנהל ראש רשות החברות כינסו את הדירקטוריון. מהדירקטוריון בחרו דירקטוריון מצומצם, שמתופעל ומלווה באופן ישיר את הפארק. לפארק מונתה מנהלת זמנית. 

<היו"ר משה גפני:>
מי זאת?

<מיכל זלכה:>
אני. מיכל זלכה. אני משמשת בחברה יועצת משפטית ומזכירת החברה. נכון לעת הזו אני ממלאת מקום מנכ"לית החברה יחד עם ועדת הנהלה, שמפקחת על כל פעילות שוטפת רב פרויקטאלית של החברה. אני כמנכ"לית כרגע, מדווחת לוועדה על כל שקל שעובר, כלומר יש פיקוח גם של הדירקטוריון, גם של המשרד להגנת הסביבה, שמדי רבעון מועבר לו דיווח על הכספים שמועברים הן השוטף והן לפרויקטים. בין היתר, יש פיקוח גם על חשבונות עבודות הפיתוח, בין אם על-ידי גורמים מממנים חיצוניים שהם לא המשרד להגנת הסביבה.

<היו"ר משה גפני:>
מישהו בדירקטוריון או בהנהלה היה חשוד במשהו בפרשה הזאת?

<מיכל זלכה:>
כרגע חשודות שרון רז מנכ"לית החברה ועוד בכירה נוספת. הן נמצאות כרגע בהרחקה, כל אחת לפי לוחות הזמנים שקבע בית המשפט. בלי שום קשר לצווים שבית המפשט נתן, דירקטוריון החברה דן בפעולות שעומדות לרשותו על-פי דין.

<היו"ר משה גפני:>
אין מישהו היום בדירקטוריון היום שמאשר כספים או דברים דומים, שהוא חשוד במשהו?

<מיכל זלכה:>
לא. רק לסבר את האוזן – מייק יוסף עליי. הוא יועץ משפטי חיצוני שנלקח בדיוק לסוגיה המורכבת. החברה עוברת טלטלה, אין ספק בכך, אבל הדירקטוריון עושה הן פעולות של ביצוע הליכים כאלה ואחרים נגד עובדים, בין אם הורחקו על-ידי צו בית משפט ובין אם עולים מביקורת כאלה ואחרים נגדם, ובין אם על-ידי פיקוח פעולות החברה. אין קשר לדירקטוריון. אף לא אחד מהדירקטורים נגוע במי מממצאי הביקורת.

<היו"ר משה גפני:>
והפעילות נמשכת בסדר. בבקשה.

<מיקי רוזנטל (המחנה הציוני):>
בקשר לפעילות, החשדות האלה לכאורה, איך הם נתגלו?
<מיכל זלכה:>
הם נתגלו על-ידי מספר עובדים שדיווחו למבקר החברה. זה החל בהליך ביקורת רגיל. אחר כך זה הפך להליך ביקורת חקירתית – שנפרש על פני מספר נושאים בחברה – בין היתר, התקשרויות, יועצים. 

<מיקי רוזנטל (המחנה הציוני):>
מיקי, נחה דעתך בעניין הזה?

<מיקי לוי (יש עתיד):>
הייתי רוצה לשמוע גם את מייק.

<היו"ר משה גפני:>
עקב תפקידך הקודם, אני מבקש שתציג את עצמך. בבקשה. תגיד מה תפקידך.

<מלכיאל בלס:>
בתפקיד הנוכחי הדירקטוריון ביקש ממני לסייע כשהסתבר שיש בתוך הנהלת החברה הבעיות שמיכל דיברה עליהן, ומאז אני מלווה אותם, מיולי. החברה היא שהתלוננה למשטרה על הדבר הזה. הדברים גם הוצגו לדירקטוריון. המשטרה פתחה בחקירה גלויה באוקטובר. עד עכשיו עדיין שתי העובדות בהרחקה, והדירקטוריון הקים ועדת משנה, שתלווה באופן שוטף את כל הפעילות. יש שם כשלושים עובדים בחברה, יש התחייבויות לספקים קודמים, יש תביעות לבתי משפט. יש דברים שחייבים לנהל. אין שום אפשרות להשאיר את זה ככה.
<מיקי לוי (יש עתיד):>
מעכשיו יש שליטה על הכסף?

<מלכיאל בלס:>
כן. חשבת פרשה, יש ממלאת מקום, חשבת שנמצאת פה, שהיתה חשבת של משרד החינוך בעבר. אנחנו בתהליך של לעלות לדרך חדשה בגלל החשיבות.

<מיקי רוזנטל (המחנה הציוני):>
אם כך, אני רוצה לשאול שאלות שנוגעות באופן ישיר לכספים. זה 40 מיליון שקל שנועדו לתקציב השוטף של החברה? קראתי את החלטת הממשלה. זה בא במקום הסדרה שתהיה בפועל – מתי תהיה ההסדרה הזאת של תקציב החברה? כלומר עד מתי החברה תישען על תקציב ממשלתי, ומתי היא תהיה חברה ממשלתית, תעמוד על רגליה שלה? זה שתי שאלות בעצם – אחת, למה נועד הכסף שאתם רוצים שנאשר עכשיו, ושתיים, מתי החברה תעמוד על רגליה?

<היו"ר משה גפני:>
מי עונה?

<אלון זסק:>
הכסף נועד בעיקרו לתשלום שוטף של ההתנהלות היום-יומית של החברה וסיום ההתקשרות הקיימות או פרויקטים שנמצאים כבר ברמת הביצוע כמו מתחם הכניסה והרכיבים שלו, דברים שכבר נמצאים בפעילות קיימת.
<מיקי רוזנטל (המחנה הציוני):>
זה משכורות?

<אלון זסק:>
רכיב אחד שהוא כ-25 מיליון ₪ לשנה - זה מה שדיברתי עליו קודם – הוא לתפעול השוטף של משכורות וכו', ופרויקטים נוספים, שנמצאים כבר בעבודה או נמצאים בקבלנים שאמורים להגיע לשטח, שאתם כבר יש חוזים וכו', שאתם אנחנו ממשיכים. זה לשאלתך הראשונה.

לשאלתך השנייה.

<היו"ר משה גפני:>
מתי החברה תעמוד על רגליה?

<מיקי רוזנטל (המחנה הציוני):>
יש הכנסות כרגע לחברה?

<מלכיאל בלס:>
הכנסות כרגע – כמעט ולא. יש קצת סיורים ואירועים, אבל כרגע בונים- - -

<מיקי רוזנטל (המחנה הציוני):>
ייצור חשמל מהזבל מייצר הכנסות לחברה?

<אלון זסק:>
זה לא של החברה.

<מיקי רוזנטל (המחנה הציוני):>
היא לא מקבלת תמלוגים?

<אלון זסק:>
לא. זה של איגוד ערים דן. 

<מיקי רוזנטל (המחנה הציוני):>
אז ממה תהיינה הכנסות?

<אלון זסק:>
לפני מספר חודשים יצרנו תוכנית פיתוח רב-שנתית, של ארבע שנים, לחברה, שבסופה אמורות להיות הכנסות הרבה יותר משמעותיות. עדיין ההכנסות הללו לא יכסו את ההוצאות של החברה ותפעולה, כלומר אם אתה מצפה שיהיה מצב שבו תהיינה הכנסות של 100%, שיכסו את כל הוצאות החברה - זה לא מצב שיהיה. זה לא קורה גם בשום מקום בעולם מבחינת פארקים מטרופוליניים. אנחנו מדברים על פארק בגודל 8,000 דונם עם מקווה ישראל, זה פי 3 מהסנטרל פארק. זה פארק מטרופוליני מאוד משמעותי. אין בעולם פארקים מטרופוליניים כאלה שמחזיקים את עצמם.

<מיקי רוזנטל (המחנה הציוני):>
לא חשבתי שיחזיק. שאלתי ממה צפויות הכנסות.

<אלון זסק:>
אנחנו צופים הכנסות, אם אני זוכר נכון, אחרי סיום התוכנית של בין כ-10 מיליון לכ-12 מיליון שקל בשנה.

<מיקי לוי (יש עתיד):>
זה פארק חינוכי.

<היו"ר משה גפני:>
התשובה היא בין 10 ל-12 מיליון. זה לא יחזיק את עצמו. יצטרכו תמיכה ממשלתית.

<היו"ר משה גפני:>
מי בעד אישור השקעות בחברת פארק אריאל שרון בע"מ בהתאם לסעיף 10 לחוק החברות הממשלתיות – ירים את ידו. מי נגד? מי נמנע?

הצבעה
בעד האישור – פה אחד

הבקשה לאישור השקעת המדינה בחברת פארק אריאל שרון בע"מ בהתאם לסעיף 10 לחוק החברות הממשלתיות, התשל"ה-1975, נתקבלה.

<היו"ר משה גפני:>
בעד פה אחד. האישור ניתן.

תודה רבה, הישיבה נעולה.

<הישיבה ננעלה בשעה 10:00.>

